CELEX: 32017D0805(01)
Language: el
Date: 2017-08-03 00:00:00
Title: Εκτελεστική απόφαση της Επιτροπής, της 3ης Αυγούστου 2017, σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης τροποποίησης των προδιαγραφών προϊόντος για ονομασία στον αμπελοοινικό τομέα όπως προβλέπεται στο άρθρο 105 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου [Montravel (ΠΟΠ)]

5.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 255/10
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 3ης Αυγούστου 2017
   σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης τροποποίησης των προδιαγραφών προϊόντος για ονομασία στον αμπελοοινικό τομέα όπως προβλέπεται στο άρθρο 105 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου
   [Montravel (ΠΟΠ)]
   (2017/C 255/12)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 97 παράγραφος 3,
   Εκτιμώντας τα ακόλουθα:
   
               (1)
            
            
               Η Γαλλία υπέβαλε αίτηση τροποποίησης των προδιαγραφών της ονομασίας «Montravel» σύμφωνα με το άρθρο 105 του κανονισμού (ΕΕ) αριθ. 1308/2013.
            
         
               (2)
            
            
               Η Επιτροπή εξέτασε την εν λόγω αίτηση και διαπίστωσε ότι πληρούνται οι προϋποθέσεις που προβλέπονται στα άρθρα 93 έως 96, στο άρθρο 97 παράγραφος 1 και στα άρθρα 100, 101 και 102 του κανονισμού (ΕΕ) αριθ. 1308/2013.
            
         
               (3)
            
            
               Ως εκ τούτου, για να καταστεί δυνατή η υποβολή ενστάσεων σύμφωνα με το άρθρο 98 του κανονισμού (ΕΕ) αριθ. 1308/2013, θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης η αίτηση τροποποίησης των προδιαγραφών προϊόντος που αφορούν την ονομασία «Montravel»,
            
         ΑΠΟΦΑΣΙΖΕΙ:
   Άρθρο μόνο
   Η αίτηση τροποποίησης των προδιαγραφών προϊόντος για την ονομασία «Montravel» (ΠΟΠ) σύμφωνα με το άρθρο 105 του κανονισμού (ΕΕ) αριθ. 1308/2013 εμφαίνεται στο παράρτημα της παρούσας απόφασης.
   Σύμφωνα με το άρθρο 98 του κανονισμού (ΕΕ) αριθ. 1308/2013, το δικαίωμα υποβολής ένστασης κατά της τροποποίησης των προδιαγραφών του προϊόντος, η οποία αναφέρεται στο πρώτο εδάφιο του παρόντος άρθρου, ισχύει επί χρονικό διάστημα δύο μηνών από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 3 Αυγούστου 2017.
      
         
            Για την Επιτροπή
         
         Phil HOGAN
         
            Μέλος της Επιτροπής
         
      
   
   
      (1)  ΕΕ L 347 της 20.12.2013, σ. 671.
   
      ΠΑΡΑΡΤΗΜΑ
      
         «MONTRAVEL»
      
      
         AOP-FR-A0923-AM01
      
      
         Ημερομηνία υποβολής της αίτησης: 22 Δεκεμβρίου 2014
      
      ΑΙΤΗΣΗ ΤΡΟΠΟΠΟΙΗΣΗΣ ΤΩΝ ΠΡΟΔΙΑΓΡΑΦΩΝ
      1.   Κανόνες που ισχύουν για την τροποποίηση
      
      Άρθρο 105 του κανονισμού (ΕΕ) αριθ. 1308/2013 — μη ήσσονος σημασίας τροποποίηση
      2.   Περιγραφή και αιτιολόγηση της τροποποίησης
      
      2.1.   Γεωγραφική περιοχή
      
      Στο κεφάλαιο 1 ενότητα IV σημείο 1 των προδιαγραφών τροποποιείται η γεωγραφική περιοχή παραγωγής: διαγράφηκε μια κοινότητα, η «Saint-Seurin de Prats» και προστέθηκαν δύο, η «Le Fleix» και η «Monfaucon». Αυτές οι δύο κοινότητες διαθέτουν πλαγιές σε συνέχεια της αρχικής γεωγραφικής περιοχής, με ίδιο γεωλογικό προφίλ, γεγονός που δεν ισχύει για την κοινότητα «Saint-Seurin-de-Prats», η οποία βρίσκεται εξολοκλήρου στην προσχωσιγενή πεδιάδα της Dordogne.
      Το ενιαίο έγγραφο τροποποιείται στο σημείο 6.
      2.2.   Οριοθετημένη περιοχή αγροτεμαχίων
      
      Στο κεφάλαιο 1 ενότητα IV σημείο 2 σχετικά με την οριοθέτηση των αγροτεμαχίων προστίθεται η ημερομηνία έγκρισης από την εθνική αρχή που είναι αρμόδια για την τροποποίηση της οριοθετημένης γεωγραφικής περιοχής στο πλαίσιο της εκ νέου καθορισμένης γεωγραφικής ζώνης παραγωγής, με αποτέλεσμα την προσθήκη στις προδιαγραφές της ημερομηνίας της εθνικής επιτροπής που τη θέσπισε. Υπενθυμίζεται ότι η οριοθέτηση των αγροτεμαχίων περιλαμβάνει τον εντοπισμό εντός της γεωγραφικής περιοχής παραγωγής, των αγροτεμαχίων που είναι κατάλληλα για την παραγωγή της εν λόγω ελεγχόμενης ονομασίας προέλευσης.
      Το ενιαίο έγγραφο δεν επηρεάζεται από την τροποποίηση αυτή.
      2.3.   Άμεσα γειτνιάζουσα περιοχή
      
      Ως αποτέλεσμα της τροποποίησης της γεωγραφικής περιοχής, τροποποιείται το κεφάλαιο 1 ενότητα IV σημείο 3 σχετικά με την άμεσα γειτνιάζουσα περιοχή στο πλαίσιο της οποίας μπορεί να λάβει χώρα η οινοποίηση, η επεξεργασία και η παλαίωση των οίνων. Στην πραγματικότητα, η ένταξη των δύο νέων κοινοτήτων «Le Fleix» και «Monfaucon» στη γεωγραφική περιοχή συνεπάγεται την απόσυρσή τους από την άμεσα γειτνιάζουσα περιοχή.
      Αντίθετα, η κοινότητα «Saint-Seurin-de-Prats» που εξαιρέθηκε από τη γεωγραφική περιοχή ενσωματώνεται στην άμεσα γειτνιάζουσα περιοχή, και προστίθεται στον κατάλογο των κοινοτήτων λαμβανομένων υπόψη των οινοποιητικών πρακτικών.
      Το ενιαίο έγγραφο τροποποιείται στο σημείο 9.
      2.4.   Δεσμός με τον τόπο προέλευσης
      
      Ως αποτέλεσμα της τροποποίησης της γεωγραφικής περιοχής, γίνεται διόρθωση στο κεφάλαιο 1 ενότητα Χ «Δεσμός με τη γεωγραφική περιοχή» σημείο 1 «Πληροφορίες σχετικά με τη γεωγραφική περιοχή» στοιχείο α) πρώτο εδάφιο των προδιαγραφών και διορθώνεται ο αριθμός των κοινοτήτων που βρίσκονται στην περιοχή παραγωγής: ο αριθμός «14» αντικαθίσταται από τον αριθμό: «15».
      Εξάλλου, οι κοινότητες που προστέθηκαν στη γεωγραφική περιοχή παρουσιάζουν γεωλογικό προφίλ ίδιο με εκείνο που περιγράφεται στον τόπο προέλευσης, με αποτέλεσμα ο τελευταίος να μην τροποποιηθεί.
      ΕΝΙΑΙΟ ΕΓΓΡΑΦΟ
      1.   Ονομασία/-ες
      
      «Montravel»
      2.   Τύπος γεωγραφικής ένδειξης
      
      ΠΟΠ — Προστατευόμενη Ονομασία Προέλευσης
      3.   Κατηγορίες αμπελοοινικών προϊόντων
      
      
               
                  1.
               
               
                  Οίνος
               
            4.   Περιγραφή του/των οίνου/-ων
      
      
         Λευκοί οίνοι
      
      Οι λευκοί οίνοι προέρχονται από την ανάμειξη σταφυλιών ή οίνων από τουλάχιστον δύο κύριες ποικιλίες. Οι λευκές ποικιλίες γενικά έχουν, λόγω της ποικιλίας των μειγμάτων, εξωτικά αρώματα, ζωντάνια, ορυκτώδη χαρακτήρα και μακρά επίγευση. Καθώς ωριμάζουν σε λεπτές οινολάσπες, και μερικές φορές σε δρύινα βαρέλια, αυτοί οι λευκοί ξηροί οίνοι χαίρουν μεγάλης εκτίμησης για την ένταση, τη στρογγυλότητά τους και ιδίως για την ιδιαίτερη ορυκτώδη φρεσκάδα που διατηρούν για πολλά χρόνια.
      Ελάχιστος φυσικός κατ' όγκον αλκοολικός τίτλος 10,5 %.
      Ολικός κατ' όγκον αλκοολικός τίτλος 13 % μετά από εμπλουτισμό.
      Περιεκτικότητα σε ζυμώσιμα σάκχαρα (γλυκόζη και φρουκτόζη) κάτω των 3 γραμμαρίων ανά λίτρο.
      
         Ερυθροί οίνοι
      
      Οι ερυθροί οίνοι προέρχονται από την ανάμειξη σταφυλιών ή οίνων. Το χρώμα τους είναι έντονο και πολύ βαθύ. Η οσμή, με νότες από μαύρα φρούτα, με πολύ διακριτικό καβούρντισμα, εξελίσσεται με την πάροδο του χρόνου σε φυτικές και πικάντικες νότες. Η γεύση είναι, σε γενικές γραμμές, ταυτόχρονα έντονη και λεπτή, οι τανίνες έχουν καλή ωρίμαση και η λεπτότητά τους είναι αξιοσημείωτη. Πρόκειται για εκλεκτούς οίνους και με ωραία έκφραση μετά από κάποια έτη φύλαξης.
      Ελάχιστος φυσικός κατ' όγκον αλκοολικός τίτλος 11 %.
      Ολικός κατ' όγκον αλκοολικός τίτλος 13,5 % μετά από εμπλουτισμό.
      Μέγιστη περιεκτικότητα σε μηλικό οξύ που καθορίζεται σε 0,4 γραμμάρια ανά λίτρο.
      Περιεκτικότητα σε ζυμώσιμα σάκχαρα (γλυκόζη και φρουκτόζη) κάτω των 3 γραμμαρίων ανά λίτρο.
      5.   Οινοποιητικές πρακτικές
      
      α.   Ουσιώδεις οινολογικές πρακτικές
      
      
         Καλλιεργητική πρακτική
      
      Οι αμπελώνες έχουν ελάχιστη πυκνότητα φύτευσης 5 000 πρέμνα ανά εκτάριο. Δεν μπορούν να παρουσιάζουν απόσταση μεταξύ των σειρών μεγαλύτερη των 2 μέτρων και κενό ανάμεσα στα πρέμνα στην ίδια σειρά μικρότερο του 0,80 μέτρου.
      Τα αμπέλια κλαδεύονται σε κλάδεμα τύπου Guyot, σε κλάδεμα γραμμικού Royat ή σε κλάδεμα τύπου «cots», με ανώτατο όριο τους 10 οφθαλμούς ανά πρέμνο.
      Απαγορεύεται η άρδευση.
      
         Ειδική οινολογική πρακτική
      
      Απαγορεύεται κάθε θερμική επεξεργασία της συγκομιδής σε θερμοκρασία άνω των 40 °C. Απαγορεύεται η χρήση τεμαχίων ξύλου για την παλαίωση των οίνων. Απαγορεύεται η προσθήκη τανινών. Οι οίνοι δεν υπερβαίνουν, μετά τον εμπλουτισμό, ολικό κατ' όγκον αλκοολικό τίτλο 13,5 % για τους ερυθρούς οίνους και 13 % για τους λευκούς οίνους. Επιπλέον των ανωτέρω διατάξεων, οι οινολογικές πρακτικές που εφαρμόζονται στους εν λόγω οίνους πρέπει να πληρούν τις απαιτήσεις που ισχύουν σε επίπεδο ΕΕ και περιλαμβάνονται στον αγροτικό κώδικα.
      β.   Μέγιστες αποδόσεις
      
      ερυθρός οίνος
      60 εκατόλιτρα ανά εκτάριο
      λευκός οίνος
      70 εκατόλιτρα ανά εκτάριο
      6.   Οριοθετημένη περιοχή
      
      Η συγκομιδή των σταφυλιών, η οινοποίηση, η παρασκευή, η παλαίωση των οίνων και, αποκλειστικά για τους ερυθρούς οίνους, η συσκευασία πραγματοποιούνται στο έδαφος των ακόλουθων κοινοτήτων του διοικητικού διαμερίσματος Dordogne: Bonneville-et-Saint-Avit-de-Fumadières, Le Fleix, Fougueyrolles, Lamothe-Montravel, Monfaucon, Montcaret, Montazeau, Montpeyroux, Nastringues, Port-Sainte-Foy-et-Ponchapt, Saint-Antoine-de-Breuilh, Saint-Méard-de-Gurçon, Saint-Michel-de-Montaigne, Saint-Vivien και Vélines.
      7.   Κυριότερες οινοποιητικές ποικιλίες σταφυλιών
      
      
                   
               
               
                  Cabernet-Sauvignon N
               
            
                   
               
               
                  Cabernet franc N
               
            
                   
               
               
                  Cot N
               
            
                   
               
               
                  Muscadelle B
               
            
                   
               
               
                  Merlot N
               
            
                   
               
               
                  Semillon B
               
            
                   
               
               
                  Sauvignon gris G
               
            
                   
               
               
                  Sauvignon B
               
            8.   Περιγραφή του/των δεσμού/-ων
      
      Η γεωγραφική περιοχή της ελεγχόμενης ονομασίας προέλευσης «Montravel» διαφέρει από το υπόλοιπο του Μπερζεράκ λόγω της γεωμορφολογικής σύνθεσης στις πλαγιές της, όπου υπάρχει επιφανειακός ασβεστόλιθος σε «απολιθώματα αστεριών». Η οριοθετημένη περιοχή ευνοεί τα άργιλο-ασβεστώδη αγροτεμάχια που είναι καλά στραγγισμένα στο οροπέδιο, καθώς και τις πλαγιές με νότιο προσανατολισμό.
      Η επιθυμία για αξιοποίηση αυτής της κληρονομιάς υλοποιείται συγκεκριμένα για τους ερυθρούς οίνους με φύτευση πυκνότητας υψηλότερης από ό,τι σε άλλες περιοχές του Μπερζεράκ, με ένα ειδικό μείγμα στο οποίο κυριαρχεί η ποικιλία σταφυλιού merlot N και μια προθυμία να αναπτυχθούν οίνοι φύλαξης με μακροχρόνια ωρίμαση απαγορεύοντας πρακτικές όπως η χρήση τεμαχίων ξύλου κατά τη διάρκεια ωρίμανσης των οίνων ή η προσθήκη τανινών, η θερμική κατεργασία της συγκομιδής με επεξεργασία μέσω θερμοκρασίας μεγαλύτερης από 40 °C, αλλά και η χρήση συνεχιζόμενων πρεσών ή οχημάτων εξοπλισμένων με πτερυγιοφόρες αντλίες.
      Οι ερυθροί οίνοι υπόκεινται σε παλαίωση για τουλάχιστον δεκαοκτώ μήνες, εκ των οποίων τουλάχιστον τρεις μήνες σε φιάλες. Το χρώμα τους είναι έντονο και πολύ βαθύ. Η οσμή, με νότες από μαύρα φρούτα, με πολύ διακριτικό καβούρντισμα, εξελίσσεται με την πάροδο του χρόνου σε φυτικές και πικάντικες νότες. Η γεύση είναι, σε γενικές γραμμές, ταυτόχρονα έντονη και λεπτή, οι τανίνες έχουν καλή ωρίμαση και η λεπτότητά τους είναι αξιοσημείωτη. Μολονότι αυτοί οι ερυθροί οίνοι δοκιμάζονται με απόλαυση ήδη τα πρώτα χρόνια χάρη στη φρεσκάδα και τη φρουτώδη υφή τους, μετά από λίγα χρόνια φύλαξης στην οιναποθήκη αποκτούν εκλεπτυσμένη γεύση και ωραία έκφραση. Ενσωματώνοντας στις συνθήκες παραγωγής μια διάρκεια παλαίωσης στη φιάλη στην οριοθετημένη γεωγραφική περιοχή και στην άμεσα γειτνιάζουσα ζώνη, η ανθρώπινη κοινότητα στοχεύει στην καλύτερη εξασφάλιση της ποιότητας και της ιδιοτυπίας του προϊόντος, και, κατά συνέπεια, στη φήμη της ελεγχόμενης ονομασίας προέλευσης.
      Για τους ξηρούς λευκούς οίνους, το ωκεάνιο κλίμα με σταθερά υψηλή υγρασία και η περιεκτικότητα των εδαφών σε άργιλο μπορεί να αποτρέψει την έλλειψη νερού ή τη θερμοπληξία τους θερινούς μήνες, διευκολύνοντας έτσι τη βέλτιστη ωρίμαση του σταφυλιού. Αυτοί οι οίνοι προέρχονται από ένα μείγμα ποικιλιών σταφυλιών όπου κυριαρχούν οι κύριες ποικιλίες όπως το sémillon Β και το sauvignon B ή το sauvignon gris G. Αυτές οι λευκές ποικιλίες συνήθως εκφράζονται, στις ποικιλίες των μειγμάτων, με εξωτικά αρώματα, ζωντάνια, ορυκτότητα και μακρά επίγευση. Καθώς ωριμάζουν σε λεπτές οινολάσπες, και μερικές φορές σε δρύινα βαρέλια, αυτοί οι λευκοί ξηροί οίνοι χαίρουν μεγάλης εκτίμησης για την ένταση, τη στρογγυλότητά τους και ιδίως για την ιδιαίτερη ορυκτώδη φρεσκάδα που διατηρούν για πολλά χρόνια.
      Η παλαιότερη αναφορά που βεβαιώνει την παράδοση της οινοποίησης στο «Montravel» χρονολογείται από το 1080, όταν οι Βενεδικτίνοι του μοναστηριού του Saint-Florent de Saumur ήρθαν να εγκατασταθούν στο Montcaret, το Breuilh, το Bonneville και το Montravel. Εκχέρσωσαν τις ακαλλιέργητες εκτάσεις για να καλλιεργήσουν εκεί το αμπέλι και το σιτάρι, τα δύο ιερά είδη της Θείας Μετάληψης.
      Ο πιο διάσημος αμπελουργός του «Montravel» είναι αναμφίβολα ο φιλόσοφος Michel de Montaigne, δήμαρχος του Μπορντό, ο αμπελώνας του οποίου απλωνόταν στη βάση του πύργου, όπου του άρεσε να αποσύρεται για να γράφει: «τα αμπέλια που είναι κήποι και χώροι αναψυχής μοναδικής ομορφιάς, και ο τόπος όπου έμαθα πως η τέχνη μπορεί να αξιοποιήσει έναν τόπο ανώμαλο, λοφώδη και άνισο».
      Το 1903 ο Edouard Féret, εκδότης του βιβλίου «Το Μπερζεράκ και τα κρασιά του» έκανε τις ακόλουθες διαπιστώσεις σχετικά με τη γεωγραφική ζώνη του «Montravel»: «τα κόκκινα κρασιά είναι ρωμαλέα και έντιμα, έχουν έντονο χρώμα και μοιάζουν πολύ, σε ορισμένους αμπελώνες, με τα εξαιρετικά κρασιά Castillonnais.»
      Η ελεγχόμενη ονομασία προέλευσης «Montravel» μαρτυρεί με την ιστορική κληρονομιά της και τις προνομιούχες τοποθεσίες της ισχυρό δεσμό με τον πολιτισμό της αμπέλου που έχει τις ρίζες του σε μια περιοχή στην οποία η ανθρώπινη κοινότητα εργάστηκε για την ανάπτυξη, μέσω της τεχνογνωσίας της, μιας πρωτότυπης και εμπιστευτικής παραγωγής που απολαμβάνει δίκαιη φήμη και διατίθεται στην αγορά συσκευασμένη κατά κύριο λόγο σε φιάλες, τόσο για τους λευκούς όσο και για τους ερυθρούς οίνους.
      9.   Άλλες ουσιώδεις προϋποθέσεις
      
      
         Άμεσα γειτνιάζουσα περιοχή
      
      
         Νομικό πλαίσιο:
      
      Εθνική νομοθεσία
      
         Τύπος περαιτέρω προϋπόθεσης:
      
      Παρέκκλιση για την παραγωγή στην οριοθετημένη γεωγραφική περιοχή
      
         Περιγραφή της προϋπόθεσης:
      
      Η άμεσα γειτνιάζουσα περιοχή, που ορίζεται κατά παρέκκλιση για την οινοποίηση, την επεξεργασία, την παλαίωση των οίνων, και αποκλειστικά για τους ερυθρούς οίνους, τη συσκευασία, περιλαμβάνει το έδαφος των ακόλουθων κοινοτήτων:
      
         Διοικητικό διαμέρισμα Dordogne: Bergerac, Saint-Laurent-des-Vignes, Saint-Seurin-de-Prats
      
         Διοικητικό διαμέρισμα Gironde: Francs, Gardegan-et-Tourtirac, Gensac, Landerrouat, Les Lèves-et-Thoumeyragues, Pineuilh, Saint-Avit-Saint-Nazaire και Saint-Emilion.
      
         Ευρύτερη γεωγραφική ενότητα
      
      
         Νομικό πλαίσιο:
      
      Εθνική νομοθεσία
      
         Τύπος περαιτέρω προϋπόθεσης:
      
      Υποχρεωτικές διατάξεις σχετικά με την επισήμανση
      
         Περιγραφή της προϋπόθεσης:
      
      Στις ετικέτες των οίνων με ελεγχόμενη ονομασία προέλευσης «Montravel» μπορεί να αναγράφεται η ευρύτερη γεωγραφική ενότητα «Sud-Ouest». Αυτή η ευρύτερη γεωγραφική ενότητα μπορεί επίσης να αναγράφεται σε όλα τα ενημερωτικά φυλλάδια και τις φιάλες. Το μέγεθος των χαρακτήρων της ευρύτερης γεωγραφικής ενότητας δεν πρέπει να υπερβαίνει, τόσο σε ύψος όσο και σε πλάτος, το μέγεθος των χαρακτήρων που αποτελούν το όνομα της ελεγχόμενης ονομασίας προέλευσης.
      
         Συσκευασία
      
      
         Νομικό πλαίσιο:
      
      Εθνική νομοθεσία
      
         Τύπος περαιτέρω προϋπόθεσης:
      
      Συσκευασία στην οριοθετημένη γεωγραφική περιοχή
      
         Περιγραφή της προϋπόθεσης:
      
      Οι κόκκινοι οίνοι υπόκεινται σε παλαίωση τουλάχιστον μέχρι τις 31 Μαρτίου του 2ου έτους μετά το έτος συγκομιδής, εκ των οποίων τουλάχιστον 3 μήνες σε φιάλη.
      
         Παραπομπή στη δημοσίευση των προδιαγραφών
      
      https://info.agriculture.gouv.fr/gedei/site/bo-agri/document_administratif-0d52a671-4b5e-4158-ab9f-a37fc2394688